Skoleleder er ikke sikker på, at ordet curlingforældre er dækkende for den tendens, som hans lærere oplever lige nu.

- Vi respekterer det, men vi vil gerne have lov til at diskutere, om de er sikre på, at det er den rigtige løsning.

Sådan lyder det fra skolelederen på Christiansfeld Skole i Kolding, Poul Fremmelev. Ligesom på flere andre skoler oplever han og skolens lærere nemlig også, at forældre lader deres børn blive hjemme, hvis han eller hun for eksempel ikke bryder sig om at skulle fremlægge for klassen.

Men på Christiansfeld Skole får forældrene et opkald fra skolen, hvis de ønsker at fritage deres børn:

- Vi ringer hjem til forældrene og spørger dem, om de er klar over konsekvenserne for det pågældende barn. Vi får i langt, langt, langt de fleste tilfælde en god dialog og en god forståelse for, hvad der skal til, fortæller han til TV 2.

Der er imidlertid også nogle forældre, der ikke kan forstå problematikken:

- De synes, vi er hårde, nådesløse og ubarmhjertige. Jeg synes jo dybest set bare, at jeg er med til at give børnene den robusthed, der skal til for, at de kan klare sig i det danske samfund – også senere i livet, siger Poul Fremmelev.

Det fælles mål er robuste børn

Det er ikke kun fremlæggelser, der kan afstedkomme en seddel til læreren fra forældrene:

- Det kan også være en cykeltur, hvis det er dårligt vejr – eller hvis cyklen ikke lige er som de andres. Så kan man få forældrene til at skrive en seddel om, at det skal man ikke.

Per Vemmelev kalder udviklingen for kedelig:

- Det er rigtig ærgerligt, at forældre i en god mening prøver at hjælpe deres børn, men det er lige præcis det eneste, som de ikke gør. Det er et fælles mål for både forældre og skole at skabe nogle robuste børn, der har så meget tro og selvtillid, at de kan selv.

17 fritagelser i idræt på den samme dag

På Vamdrup Skole i Kolding er det sket, at skolen har modtaget 17 ønsker om fritagelse fra idræt for elever i skolens tre 8. klasser på den samme dag. Det har man også oplevet på Christiansfeld Skole, men ifølge Per Vemmelev er de færreste forældre klar over, at børnene faktisk skal til eksamen i idræt i 9. klasse – en både faglig og teknisk eksamen på lige fod med de øvrige fag i folkeskolen.

- De (forældrene, red.) kan i stedet give en seddel med, hvor der står: Sofie har ondt i hånden i dag. Vil du sørge for, at hun – hvis der kommer noget, hvor hun skal bruge sin hånd – står af, men at hun er med i alt det andet, for det har jeg nemlig aftalt med Sofie, giver skolelederen som eksempel.

Det er vigtigt, at man har en klassedynamik, der fungerer, så der for eksempel ikke bliver grinet under en fremlæggelse Formanden for Danske Skoleelever

Curlingforældre er ikke dækkende

Udtrykket ”curlingforældre” er meget oppe i tiden – senest i forbindelse med en historie om, at forældre blokerer villaveje for at aflevere og hente deres børn i bil. Men ifølge Poul Fremmelev er han ikke sikker på, at ordet er dækkende i denne sammenhæng:

- Men vi gør alt, alt, alt, alt for meget for vores børn, som egentlig ikke har til formål at gøre dem selvstændige og robuste, men sørger for at undgå alt, hvad der er ubehageligt, svært, og hvad man ikke lige har lyst, siger han.

Elever efterlyser større fokus på trivsel

Samtidig handler udviklingen imidlertid også om en præstationskultur. Og her er det skolens ansvar at skabe de rigtige rammer:

- Hvis man skal fremlægge noget på tavlen, skal der være et miljø i klassen, hvor barnet føler sig tryg. Det er vores opgave, den tager vi på os, og den skal vi nok løse, siger Poul Fremmelev.

Netop klassefællesskabet fremhæver også foreningen Danske Skoleelever:

- Det er vigtigt, at man har en klassedynamik, der fungerer, så der for eksempel ikke bliver grinet under en fremlæggelse. Klassefællesskabet har en kæmpe betydning for trivsel og læring, siger formanden for Danske Skolelever, Jakob Bonde Nielsen, til TV 2.

Han fortsætter:

- Det er også et rigtig stort problem, at der er alt for mange elever, der ikke har lyst til at gå op og fremlægge foran deres klassekammerater, fordi de er bange for at lave fejl.

Han fremhæver desuden, at der mangler et større fokus på elevernes trivsel i klassen.